Nýlega voru veitt verðlaun í ritgerðasamkeppninni “ Heimabyggðin mín – Nýsköpun – Heilbrigði og forvarnir , ” sem félagið Landsbyggðarvinir í Reykjavík og nágrenni stendur fyrir . Um er að ræða skólaverkefni , sem nær til efri bekkja grunnskólans ( 12 – 16 ára ) um land allt . Markmið Landsbyggðarvina er að hvetja til verkefna þar sem ungt fólk svarar því hvernig það vill að heimabyggð þess verði eftir t.d. fimm ár og hvað það geti lagt til málanna til að sá draumur megi rætast . Einnig er lögð áhersla á gott samstarf milli borgar og byggðar , með áherslu á gagnkvæma virðingu og umhyggju , eins og segir í tilkynningu frá Landsbyggðarvinum . Fyrstu verðlaun komu í hlut nemanda grunnskólans á Flateyri og önnur verðlaun fóru til Þorlákshafnar . Þriðju verðlaun hlaut svo Gunnlaug Birta Þorgrímsdóttir nemandi í 10. bekk Auðarskóla í Dölum . “ Í ritgerð sinni setur Gunnlaug Birta fram áhugaverðar hugmyndir sem byggjast á þekkingu og starfsemi sem fyrir er í byggðarlaginu um leið og þær hvetja til heilbrigðari lífshátta . Efnistök eru í senn skipulögð og ákveðin og málfar vandað , “ segir í dómnefndarálti um ritgerð Gunnlaugar Birtu . Á meðfylgjandi mynd afhendir Unnur Birna Vilhjálmsdóttir verndari samkeppninnar Gunnlaugu Birtu verðlaunin .